Preşedintele turc Recep Tayyip Erdogan va efectua o vizită în Statele Unite ale Americii pe 9 mai, a anunţat vineri un responsabil turc din sfera securităţii, scrie Reuters.
Va fi prima vizită a lui Erdogan la Casa Albă în timpul administraţiei preşedintelui democrat Joe Biden.
Separat, şeful serviciului turc de informaţii MIT, Ibrahim Kalin, se întâlneşte vineri cu membri ai Camerei Reprezentanţilor a SUA pentru a discuta despre viitoarea vizită a preşedintelui turc şi despre alte probleme bilaterale, a menţionat oficialul citat.
În februarie, Recep Tayyip Erdogan a susținut că punctele de vedere ale Turciei şi SUA sunt convergente în tot mai multe dosare şi a vorbit despre "tendinţa pozitivă" a relaţiilor dintre Ankara şi Washington, după avansarea contractului de achiziţionare a unor avioane militare americane F-16 de către Turcia. Guvernul american şi-a dat acordul în 26 ianuarie pentru această vânzare, în valoare de 23 de miliarde de dolari, la trei zile după ce Ankara a ratificat aderarea Suediei la NATO. Congresul de la Washington a blocat până atunci tranzacţia din motive politice legate în principal de tensiunile Turciei cu Grecia şi de situaţia drepturilor omului în Turcia.